tartuNLP/wikipedia-smugri-20251201 huggingface dataset:
Punase Professuuri Instituut

Punase Professuuri Instituut (Институт красной профессуры, ИКП), aastail 1921–1938 Moskvas tegutsenud ÜK(b)P parteiline õppeasutus.
Juhatajad Mihhail Pokrovski (1921–1931), Pavel Judin (1931–1938).
Toomas Tamm

Toomas Tamm (sündinud 16. oktoobril 1965 Tartus) on eesti keemiateadlane ja professor. 
Haridus.
Ta on lõpetanud 1983. aastal Tartu 2. Keskkooli hõbemedaliga; õppinud vahetusüliõpilasena (Easton, Pennsylvania, USA); lõpetanud 1990. aastal Tartu Ülikooli keemia (orgaanilise keemia) erialal "cum laude". Aastatel 1990–1993 oli ta Tartu Ülikooli keemiaosakonnas aspirantuuris ja doktorantuuris ning sai keemiadoktori kraadi 1993 väitekirjaga "Quantum-Chemical Simulation of Solvent Effects" (juhendaja Mati Karelson). Oli järeldoktorantuuris (Gainesville, USA) 1994–1996 ja Helsingi Ülikoolis 1996–1998.
Töökäik.
Oli Tartu Ülikooli laborant (osalise koormusega) 1981–1984 ja 1986–1989; nooremteadur (osalise koormusega) 1990–1992, teadur 1993–1994.
Töötab Tallinna Tehnikaülikoolis aastast 1998: alus- ja rakenduskeemia instituudi anorgaanilise keemia professor ja õppetooli juhataja 1998–2002; keemiainstituudi anorgaanilise keemia professor ja õppetooli juhataja 2002–2014; matemaatika-loodusteaduskonna teadus- ja arendusprodekaan 2002–2007 ning õppeprodekaan 2012–2016; keemiainstituudi anorgaanilise keemia õppetooli dotsent 2014–2016; loodusteaduskonna õppeprodekaan 2017–2022; keemia ja biotehnoloogia instituudi dotsent 2017, professor 2017–… (aastast 2019 kaasprofessor tenuuris).
Teadustöö.
Uurimistöö põhisuunad: keemiliste reaktsioonide mehhanismi ja raskete aatomite vaheline vastasmõju; elektrokeemiliste nähtuste kvantkeemiline modelleerimine. Lahusti ja lahustunud aine vahelise vastastikmõju mudelite loojaid.
Avaldanud üle 70 teaduspublikatsiooni. Tema juhendamisel on kaitstud 9 magistri- ja 4 doktoritööd.
Liikmesus.
Kvantkeemia programmipaketi ZINDO arendus- ja testimistööde koordineerimine Florida Ülikoolis (USA, 1994–96). Osalenud rahvusvaheliste konverentside läbiviimisel; Eesti Keemia Seltsi liige. 
Harrastused.
Fotograafia. Toomas Tamm on juutuuber. YouTube'is on ta omanimelisele kanalile laadinud palju loenguid ja teisi õppematerjale.
Perkal

Perkal (prantsuse, pärsia k. "percale") on eriti kvaliteetsest puuvill-lõngast kootud peen tihe labase sidusega tavalisest tugevam kergem riie.
Kasutusalad.
Kasutatakse seal kus vajatakse kerget tugevat kattematerjali. Lennunduse esimestel aastakümnetel kasutati lakitud perkali lennuki tiiva, kere ja tüürpindade katteks. Perkaliga kaetud lennuki pinnad muutusid emaliidiga lakitult ilmastikukindlaks, pingutatuks, siledaks ja õhutihedaks, samuti õmmeldi sellest riidest langevarje.
Cirma vald

Cirma vald (läti keeles "Cirmas pagasts") on vald Lätis Ludza piirkonnas.
Vald piirneb sama piirkonna Ludza linnaga, Isnauda, Pureņi ja Zvirgzdene vallaga ning Rēzekne piirkonna Stoļerova, Griškāni ja Lendži vallaga.
Valla pindala on 87 km². 2011. aasta seisuga elas seal 650 inimest. Aastal 2011 elas vallas 378 lätlast, 263 venelast, 19 valgevenelast, 8 ukrainlast, 3 poolakat ja 1 leedulane. Valla keskus on Tutini küla. Vallavanem on Ilga Mikijanska.
Valla suurim järv on Cirms.
Ajalugu.
Aastal 1945 moodustati Zvirgzdene vallas Cirma külanõukogu, aastal 1949 likvideeriti aga vald ametlikult. Aastal 1954 liideti Cirma külanõukoguga Pokumina külanõukogu, aastal 1979 aga osa Lendži külanõukogust. Aastal 1990 moodustati külanõukogust Cirma vald. 2009. aastast kuulub vald Ludza piirkonda.
Kaitstavad paigad.
Muinsusmälestistest on kohaliku kaitse all Evertova keskaegne kalmistu ehk Hauamägi. Riikliku kaitse all on Evertova muinaskalmed.
Looduskaitse all on Ubagi männid, Voverova mänd, Gomeļmuiža kask, Gomeļmuiža künnapuud, Gomeļmuiža park, Gomeļmuiža tammed, Gomeļmuiža õõnes pärn, Gomeļmuiža õõnega pärn ja veel neli nimetut põlispuud.
Külad.
Vallas on nelikümmend üheksa küla. Valla keskuse Tutini ("vidējciems") elanike arv aastal 2020 oli 290. Kaks valla küla on staatusega "mazciems" – Garbari 45 elanikuga aastal 2020 ja Pokumina 20 elanikuga aastal 2020. Ülejäänud valla külad on staatusega "skrajciems" – Antiži 8 elanikuga aastal 2020, Biži 2 elanikuga aastal 2020, Ceiruļova 4 elanikuga aastal 2020, Dubinova 34 elanikuga aastal 2020, Dzierkaļi 10 elanikuga aastal 2020, Edvardoslava 2 elanikuga aastal 2009, Evertova 18 elanikuga aastal 2020, Galdišova 10 elanikuga aastal 2020, Iškina 5 elanikuga aastal 2020, Karpuškāni 3 elanikuga aastal 2020, Kiuļi, Kleperi 8 elanikuga aastal 2020, Križuta 3 elanikuga aastal 2020, Krjakova 7 elanikuga aastal 2020, Muļči 3 elanikuga aastal 2020, Novomisļi 1 elanikuga aastal 2019, Paborga 9 elanikuga aastal 2020, Pļātova 4 elanikuga aastal 2020, Putinova 9 elanikuga aastal 2020, Putrinīki 34 elanikuga aastal 2020, Ramslova 7 elanikuga aastal 2020, Soidi 4 elanikuga aastal 2020, Sorņi 1 elanikuga aastal 2020, Svjataja Gorka, Škinčova 12 elanikuga aastal 2020, Zabolotje, Zeļčova 40 elanikuga aastal 2020, Trokši 22 elanikuga aastal 2020 ja Voverova 13 elanikuga aastal 2020. Ülejäänud valla elanikud elavad külade koosseisu mitte kuuluvates taludes.
Tutini

Tutini (ka Tutāni, latgali keeles Tutyni) on küla ("vidējciems") Lätis Ludza piirkonnas, Cirma valla halduskeskus.
Tutini asub valla keskosas merepinnast 150 meetri kõrgusel Cirmsi järve kaldal Rēzekne—Zilupe raudtee ja maantee A12 ääres. Küla jääb piirkonna keskusest Ludzast 6 ning Riiast 263 kilomeetri kaugusele. Külas on raamatukogu, kultuurimaja ja Pokumina postkontor. 
Küla rajati nõukogude perioodil kui Cirma külanõukogu halduskeskus ja Suvorovi nimelise kolhoosi keskasula.
Aastal 2008 oli külas elanikke 370, aastal 2020 aga 290.
Grogu

Grogu (tuntud ka kui Baby Yoda) on tegelane George Lucase "Star Warsi" ulmemaailma põhjal loodud sarjast "The Mandalorian". Ta kuulub samasse liiki kui Yoda ja Yaddle.
Sarjas palgatakse mandaloorlane teda kinni püüdma, kuid temast saab Grogu kasuisa.
Klas Dahlbeck

Klas Henrik Dahlbeck (sündinud 6. juulil 1991 Katrineholmis) on Rootsi jäähokimängija, kes mängib kaitsjana Šveitsi kõrgliigaklubis Davos.
Ta debüteeris Rootsi kõrgliigas hooajal 2009–10 Linköpings HC meeskonnas.
2011. aastal valis Chicago Blackhawks ta NHL-i "draft"is 79. valikuna. Põhja-Ameerikasse suundus Dahlbeck mängima 2012. aastal. Esimesed kaks hooaega mängis ta ainult Blackhawkski noorteklubis Rockford IceHogs American Hockey League'is. NHL-is tegi ta debüüdi 6. detsembril 2014 mängus Nashville Predatorsi vastu. Esimese värava lõi ta NHL-is sama aasta 11. detsembril mängus Boston Bruinsi vastu.
2015. aasta veebruaris siirdus Dahlbeck Arizona Coyotesi. Aastatel 2016–2018 mängis ta NHL-is Carolina Hurricanesi ridades.
2018. aasta mais sõlmis ta lepingu KHL-i klubiga Moskva CSKA. Aastatel 2019 ja 2022 võitis ta klubiga Gagarini karika.
2022. aasta mais sõlmis ta kaheaastase lepingu Davosiga.
Rootsi jäähokikoondise koosseisus osales Dahlbeck 2021. aasta maailmameistrivõistlustel.
Oscar Fantenberg

Oscar Fantenberg (sündinud 7. oktoobril 1991 Ljungbys) on Rootsi jäähokimängija, kes mängib kaitsjana Rootsi kõrgliigaklubis Linköping HC.
Rootsi kõrgliigas debüteeris ta hooajal 2009–10 HV71 meeskonnas.
Aastatel 2014–2016 mängis ta Rootsi kõrgliigas Frölunda HC ridades. 2016. aastal tuli ta klubiga Rootsi meistriks ja võitis samal aastal veel ka Jäähoki Meistrite Liiga.
Hooajal 2016–17 mängis Fantenberg KHL-is HK Sotši ridades. 2017. aastal valiti ta KHL-i tähtede mängule.
2017. aasta mais sõlmis ta lepingu NHL-i klubiga Los Angeles Kings. NHL-is debüteeris ta 5. oktoobril 2017 mängus Philadelphia Flyersi vastu. Esimese värava lõi ta NHL-is sama aasta 9. novembril mängus Tampa Bay Lightningu vastu. 2019. aasta veebruaris siirdus ta Calgary Flamesi. Hooajal 2019–20 mängis ta Vancouver Canucksis.
2020. aasta oktoobris naasis Fantenberg KHL-i, sõlmides üheaastase lepingu Peterburi SKA-ga.
2022. aasta mais naasis Fantenberg Rootsi kõrgliigasse, kui sõlmis nelja-aastase lepingu Linköpingiga.
Fantenberg kuulus Rootsi jäähokikoondisse 2016. aasta maailmameistrivõistlustel ja 2022. aasta taliolümpiamängudel.
Tadeusz Reichstein

Tadeusz Reichstein (20. juuli 1897 – 1. august 1996) oli poola-šveitsi keemik ja Nobeli meditsiiniauhinna laureaat.
Reichstein sündis Włocławeki linnas ja veetis lapsepõlve Kiievis. Kooliteed alustas ta Saksamaal Jenas. Kui ta oli kaheksa-aastane, kolis pere Šveitsi Baselisse. Reichstein õppis ETH Zürichis keemiat ja lõpetas selle 1920. aastal.
1933. aastal õnnestus tal Walter Norman Haworthist sõltumatult sünteesida C-vitamiini meetodil, mis nimetati hiljem tema järgi Reichsteini meetodiks. 1950. aastal sai Reichstein koos Edward Calvin Kendalli ja Philip Showalter Henchiga Nobeli meditsiiniauhinna neerupealise koore hormoonidega tehtud töö eest, millega eraldati esimest korda kortisoon.
Leutaschklamm

Leutaschi kuristik (saksa: "Leutaschklamm" või "Leutascher Geisterklamm") on kanjon Mittenwaldi ja Unterleutaschi lähedal Baieri-Tirooli piirialal, millest voolab läbi Leutascher Ache jõgi. 
See väga järskude külgedega kuristik avati turistidele see alles 24. mail 2006. Selleks tehti 1,4 miljoni euro suuruse Euroopa Liidu toetatud Austria-Saksa projekti abil üle 970 m pikkused terasest käiguteed ja sillad. Kogupikkusega 1650 m on see pikim ligipääsetav kuristik Ida-Lubjakivialpides.
Turundus.
Turismiprojektina turustati kuristikku niinimetatud "Geisterklammina" ("vaimne kuristik") koos "Koboldpfadiga" ("Koboldi tee") kui peresõbralikku vaba aja paradiisi. Ümbruskonnas on 40 tahvlit infoga müütide, geoloogia, taimestiku ja loomastiku kohta, samuti pilkuvate silmadega vaim ja värvilised, helile orienteeritud mängud. Käiguteed on igal võimalusel horisontaalsed ja on ehitatud nii, et neid saaks ületada ilma ronimisvarustuseta. Igasuguse ärevuse, mis põhjustatud kohati rohkem kui 50 m kõrguste vahest käigutee ja kuristiku põhja vahel, peaks neutraliseerima käigutee kindel kujundus.
Lisaks on kuristikus lühike rada koseni.
Leutaschi kuristik on põhimõtteliselt avatud aasta läbi, välja arvatud siis, kui on tugevad lumesajud, mil see on suletud. Jalutuskäik läbi kuristiku on tasuta; ainult tee kose juurde on tasuline.
Õnnetused.
7. juulil 2007 paiskus käiguraja kohalt üle mitmesajakilone rahn ootamatult terasest käiguteele ja hävitas selle osaliselt. Keegi vigastada ei saanud, kuid kuru suleti kaheks nädalaks remondiks.
Ederkanzel.
"Ederkanzeli" restoran (1184 m) mäeharjal Leutaschi kuristiku kohal ja lääne pool on geograafiline ja poliitiline kurioosum. Kui söögisaal ja tualettruumid on Saksamaal, on restorani terrass Austria pinnal. Ametlik piirikivi, mis tähistab piiri kahe riigi vahel, on hoone välisseinal terrassiukse juures. Terrassil pakutavaid jooke ja toitu müüakse aga Garmisch-Partenkircheni ja Innsbrucki vastutavate finantsosakondade vahelise kokkuleppe alusel Saksamaa maksueeskirjade kohaselt.
Muud läheduses asuvad kuristikud.
Teised märkimisväärsed kuristikud Garmisch-Partenkircheni kreisis on Partnachi kuristik Zugspitze lähedal ja Höllentali kuristik Grainau-Hammersbachi lähedal.
Silli jõgi

Sill on 43 km pikkune jõgi Tiroolis Austrias. See on üks suuremaid Inni lisajõgesid Tiroolis. See voolab läbi Wipptali põhja poole Innsbrucki. Selle lähe asub Brenneri mäekurust idas. Sillzwickelis – kohas, kus see Innsbruckis Inni suubub – on puhkeala koos jalgrattaradadega.
Viggarbach suubub sellesse Schönberg im Stubaitalis.
Jõe valgla on 853 km²; 31,6 km² on kaetud liustikujääga.
Jõevoolu tekitatud veejõudu kasutavad kolme elektrijaama.
Jõe koskede hulka kuulub Silli langus, mille kõrgus on umbes 4 m ja kust võetakse vett linnakasutuseks. Languse basseinis elavad kalad nagu forellid. Bretterkelleri kosk asub Paschbergi jalamil Innsbruckis.
Sill on silmapaistvalt esindatud Austria kirjaniku Thomas Bernhardi lugudes "Amras" ja "Der Wetterfleck".
Daphne Caruana Galizia

Daphne Caruana Galizia (neiupõlvenimega Vella; 26. august 1964 – 16. oktoober 2017) oli Malta ajakirjanik ja blogija, kes uuris muuhulgas valitsuse korruptsiooni, rahapesu ja organiseeritud kuritegevusega seotut.
Elukäik.
Ta õppis arheoloogiat ja alustas töist elu 1987. aastal ajalehes Sunday Times of Malta. Hiljem töötas ta ajalehe The Malta Independent juures ning käivitas ka ajaveebi Running Commentary, mis keskendus vastuolulistele juhtumitele.
Ajaleht Politico on teda iseloomustanud kui "ühenaise WikiLeaks, kes on ristiretkel läbipaistmatuse ja korruptsiooni vastu Maltal, mis on mõlema omaduse pärast kuulus" ning välja toonud, et parematel päevadel ületas tema blogi loetavus tervet Malta ajakirjandust.
Surm ja mõju.
Ta hukkus 2017. aasta 16. oktoobril autopommi plahvatuses. Tema surma ajaks oli tema vastu algatatud 42 või 47 kohtuasja. Nii tõi tema surm Euroopas tähelepanu alla vaigistuskaebuste probleemi, kus kohtuasju algatatakse kriitikute vaigistamiseks ja nende kurnamiseks.
2024. aastal võeti Euroopa Liidus vastu direktiiv, kaitsmaks avaliku elu tegelasi ilmselgelt põhjendamatute nõuete või kuritarvituslike kohtumenetluste vastu ning seda on nimetatud Daphne Caruana Galizia järgi ka "Daphne seaduseks".
45 ajakirjanikku 18 väljaandest jätkasid Daphne poolelijäänud tööd nime The Daphne Project all, et paljastada tema mõrvaga seotud asjaolusid ja Malta korruptsioonivõrgustikku.
Wachten

Wachten (vene keeles "Вахтен") oli täpselt teadmata päritolu aadlisuguvõsa.
Ajalugu.
Wachteni suguvõsa päritolu on jäänud selgusetuks. Suguvõsaliin algab XVIII sajandil elanud major Magnus Wachteniga. Tema poeg major Johann Reinhold von Wachten (1748−1797) naitus Hoomuli mõisniku tütrega ja oli aastatel 1783−1796 selle mõisa rentnikuks. Tema poeg Hans von Wachten (1786−1874) astus sõjaväeteenistusse ja lõpetas karjääri kindralleitnandina. Tema surmaga kustus suguvõsa meesliinis.
Wachtenid rüütelkonna matriklis.
Kindralleitnant Hans von Wachten (1786−1874) immatrikuleeriti 13. veebruaril (vkj) 1839 Eestimaa rüütelkonna matriklisse.
Mennikpunane

Mennikpunane on pliimenniku värvi erepunane värvitoon.
Värvinimetust "mennikpunane" või ladina keeles ""miniata"/"miniatus"" kasutatakse sageli epiteedina liiginimedes, enamasti erepunasele või oranžpunasele värvusele viitavana.
Weißenbach (Inn)

Weißenbach on jõgi Tiroolis Austrias, Inni lisajõgi.
Weißenbach algab Halltali orus ja voolab Absami lähistel Gnadenwaldist lõunasse Milsi külla, mis asub 12 km Innsbruckist idas. Milsis suubub see kohe pärast Alam-Inntali raudtee silda Inni. Jõe kallak on 8-9 %. See jaguneb kolmeks osaks:
Hall in Tirolist Milsini on vee kvaliteet linna reovee ja vett kasutavate rajatiste tõttu B-klassist. Suuremates allhoovustes on kala niikuinii vähe.
Liitus

Liitus on puistu tihedust ja kasvuruumi kasutamist iseloomustav näitaja. Eristatakse võrade ja võrastiku liitust. Liitusega sarnane näitaja on katvus.
Liituse mõõtmisi tehakse Cajanuse toruga, fotograafilisel meetodil või näiteks lidarite abil abil. Liitust on võimalik hinnata ka visuaalselt ja metsamajanduses kasutatakse liitust mõnikord täiuse esialgse hinnanguna.
Võrade liitus.
Võrade liituse arvutamiseks liidetakse võrade projektsioonide pindalad ja jagatakse vaatlusala pindalaga. Tulemus antakse suhtearvuna või protsentides. Joonisel toodud juhul on võrade liitus 0,59.
Võrastiku liitus.
Võrastiku liituse ("vertical canopy cover") arvutamiseks jagatakse võrade projektsioonide ühendi pindala vaatlusala pindalaga. Ülekattega ala arvestatakse pindalas ühekordselt. Tulemus antakse suhtearvuna või protsentides. Joonisel toodud juhul on võrastiku liitus 0,54.
Võraprojektsioon maapinnal.
Puuvõra vertikaalset projektsiooni maapinnal saab kõige lihtsamal juhul lähendada ringiga, mille raadius on seotud võra pinnani ulatuvate oksaotste kaugusega puutüvest. Puistu struktuuri modelleerimisel kasutatakse ka naabervõrade mõjule kohandatud projektsioonide kujusid.
Muttereralmbahn

Muttereralmbahn on trosstee Muttersis Tiroolis Austrias.
1954. aastal avati esimene trosstee, mis viis Muttersist populaarsesse Mutterer Almi suusakeskusesse. See rajatis, mis oli tuntud oma iseloomulike munakujuliste kabiinide poolest, suleti 2000. aastal.
Uus 8-inimese kabiinidega trosstee avati 5. jaanuaril 2006.
Papli tänav (Pärnu)

Papli tänav on tänav Pärnu rannarajoonis.
Papli tänav algab Lehe tänavalt ja kulgeb itta, kuni lõpeb ristumisel Kanali tänavaga. Papli ristub veel Kuuse ja Side tänavaga. Tänav on ligikaudu 919 m pikk.
Papli tänav on üks peamisi villade piirkondi Pärnus. Tänava algusosa jääb Pärnu vanalinna ja kuurordi muinsuskaitsealale.
Nimi.
Tänava ajalooline saksakeelne nimi oli "Pappelstraße".
Ajalugu.
Papli tänava piirkonda planeeriti villasid juba 19. sajandi lõpus, et siduda supelrand paremini kesklinnaga. Linnavalitsus soosis eramuehitust ka seetõttu, et linnas oli hakanud tekkima raskusi suvitajate majutamisega. Villad Lehe ja Kuuse tänava vahel ehitatigi sel perioodil eesmärgiga neid suviti välja üürida.
Villad Kuuse ja Side tänava vahelisel lõigul rajati 1930. aastatel linnaarhitekt Olev Siinmaa nõudmiste järgi. Seetõttu moodustab piirkond koos Kaarli tänavaga tänaseni harvanähtavalt ühtse ja tervikliku ansambli. Mitu selle tänava äärset hoonet on arvatud ehitismälestiseks, nagu Kuuse 2 ja A. H. Tammsaare pst 19.
Papli tänava viimane, Side ja Kanali tänava vaheline osa ehitati välja 2003. aastal. Samal ajal on ehitatud tänavalõigul asuvad elamud ja tänavaga külgnev hotell-veekeskus Tervise Paradiis.
Rundāni

Rundāni (ka Rundēni) on küla ("vidējciems") Lätis Ludza piirkonnas, Rundēni valla halduskeskus.
Rundāni asub piirkonna keskusest Ludzast 34 ning Riiast 302 kilomeetri kaugusel. Külas on raamatukogu ja rahvamaja.
Rundāni tekkis Rundēni mõisa ("Rundany") keskuse juurde, sealne katoliku kirik valmis aastal 1820. Sealne kool sai aastal 1939 keskkooli staatuse. Aastal 2000 rajas kohalik elanik Jānis Alnis sinna ristimäe, kus on esindatud eri konfessioonide ristid. Aastal 2007 suleti sealne kool.
Aastal 1935 oli külas elanikke 288, aastal 1989 aga 445. Aastal 2008 oli külas elanikke 271, aastal 2020 aga 201.
Natterer See

Natterer See "(Nattersi järv)" asub 2,5 km Nattersi külast läänes, 830 m kõrgusel üle merepinna. See on üks suuremaid mägijärvi Innsbrucki ümbruses. Ümber järve viivad mitmed matkarajad.
Isegi kui see on loduvesi, on järve vee kvaliteet suurepärane (A-klass). Pillirooalad kallastel ja toitetorud varustavad järve värske veega ning piiravad suviti suplusõlide põhjustatud reostust. Järves elavad erinevad karpkalad.
Kuuse tänav (Pärnu)

Kuuse tänav on tänav Pärnu rannarajoonis.
Tänav algab A. H. Tammsaare puiesteelt ja kulgeb lõunasse. Tänav lõpeb Pärnu rannapromenaadil. Kuuse tänav ristub ka Papli tänava, Kaarli tänava (vasakult) ja Ranna puiesteega.
Tänava pikkus on ligikaudu 370 meetrit. Lõik Ranna puiesteest rannapromenaadini on mootorsõidukitele suletud.
Nimi.
Tänava ajalooline saksakeelne nimi on "Fichtenstraße".
Hoonestus.
Kuuse tänava ja Ranna puiestee nurgal asub Pärnu Rannastaadion.
Kaarli tänav (Pärnu)

Kaarli tänav on tänav Pärnu rannarajoonis.
Kaarli tänav algab Kuuse tänavalt ja suundub itta. Tänav lõpeb ristumisel Side tänavaga. Teisel pool Kuuse tänavat asub Pärnu Rannastaadion ja Side tänava ääres asub hotell-veekeskus Tervise Paradiis.
Tänava pikkus on ligikaudu 258 meetrit.
Nimi.
Tänava ajalooline saksakeelne nimi oli "Karlstraße".
Ajalugu.
Kaarli tänava villad rajati 1930. aastatel vastavalt linnaarhitekt Olev Siinmaa nõudmistele. Seetõttu moodustavad Kaarli ja Papli tänava elamud tänaseni harvanähtavalt ühtse ja tervikliku ansambli. Tänava äärne elamu aadressil Kuuse 2 on arvatud ehitismälestiseks, kui Pärnu supelfunktsionalismi näide.
Hans von Wachten

Hans Otto Wilhelm Friedrich von Wachten (Venemaal tuntud kui "Otto Ivanovitš", vene keeles "Отто Иванович Вахтен") (21. juuni (vkj) 1786 Hoomuli mõis − 15. juuli (vkj) 1874 Tallinn) oli baltisaksa päritolu Venemaa sõjaväelane (kindralleitnant).
Elulugu.
Päritolu.
Põlvnes baltisaksa aadlisuguvõsast. Tema isa oli oma teenistuse kaudu aadliseisusse tõusnud 2. järgu major Johann Reinhold von Wachten (1748−1797), kes oli Hansu sünni ajal Hoomuli mõisa rentnik. Tema ema vabapreili Friederike Elisabeth Katharina von Ungern-Sternberg (1751−?) oli pärit Hoomuli mõisnike suguvõsast.
Sõjaväeteenistus.
1800. aastal kirjutati ta 13-aastaselt sõjaväeteenistusse. Ta sai alampraporštšiku aukraadi ja määrati teenima Pärnu garnisonipataljoni. 1802. aastal viidi ta üle Tauria grenaderipolku, kus teenis 1811. aastani. Osales sõjas Napoléoni vastu ja sai kaks korda haavata. 1808. aastal määrati Württembergi printsi Eugeni adjutandiks. 1809. aastal sai temast brigaadiadjutant. Järgmisel aastal osales Balkanil sõjategevuses Türgi vastu. Alates 1811. aastast teenis Izmailovski kaardiväepolgus, kus tegi kaasa 1812. aasta sõja. Osales 1813. ja 1814. aasta sõjakäikutel Napoléoni vastu. Pärast sõda oli aastatel 1816−1819 Tobolski jalaväepolgu komandör. Seejärel nimetati 2. armee VI jalaväekorpuse staabiülemaks. Osales 1829. aastal sõjategevuses Türgi vastu ja ülendati kindralleitnandiks. Seejärel oli V jalaväekorpuse staabiülem ja 2. armee staabiülema kohusetäitja. 1835. aastal läks teenistusest erru.
Hilisemad eluaastad ja surm.
Pärast erustumist asus ta elama Tallinna, kus surigi kõrges vanuses. 1839. aastal 13. veebruaril (vkj) võeti ta Eestimaa rüütelkonna matriklisse nr 322 all.
Roman Ljubimov

Roman Jurjevitš Ljubimov (vene keeles Роман Юрьевич Любимов; sündinud 6. jaanuaril 1992 Tveris) on Venemaa jäähokimängija, kes mängib ründajana KHL-i klubis Kaasani AK Bars.
Ta alustas klubikarjääri Moskva CSKA-s, mille meeskonnas debüteeris ta KHL-is hooajal 2010–11.
2016. aasta juulis sõlmis ta üheaastase lepingu NHL-i klubiga Philadelphia Flyers. Hooajal 2016–17 lõi Ljubimov NHL-is neli väravat ja andis kaks väravasöötu.
2017. aasta juulis naasis Ljubimov Moskva CSKA-sse. 2018. aasta augustis sõlmis ta kaheaastase lepingu Magnitogorski Metallurgiga. 2020. aasta mais sõlmis ta üheaastase lepingu Moskva Spartakiga. Sama aasta detsembris siirdus ta Kaasani AK Barsi, kellega sõlmis üheaastase lepingu.
2016. aasta maailmameistrivõistlustel võitis Ljubimov Venemaa jäähokikoondise koosseisus pronksmedali.
Prantsuse riiklik kosmoseuuringute keskus

Prantsuse riiklik kosmoseuuringute keskus ("Centre national d'études spatiales"; CNES) on Prantsusmaa riiklik kosmoseagentuur. Selle peakorter asub Pariisis. Keskus allub Prantsuse relvajõudude ministeeriumile ja teadusministeeriumile.
CNES asutati 19. detsembril 1961 president Charles de Gaulle'i initsiatiivil ning selle eesmärgiks sai Prantsuse kosmoseuuringute koordineerimine ja läbiviimine. 
CNES on Euroopa Kosmoseagentuuri (ESA) liige. 2020. aastal andis ta ESA eelarvesse teistest suurema osa – 1,3 miljardit eurot. CNES rahastab ESA kaudu peamiselt teadusmissioone, mis tegelevad astronoomiaga, Päikesesüsteemi ja Maa uurimisega. Keskus haldab koos ESAga Guajaana kosmosekeskust. CNES annab oma panuse ka sõjalise eesmärgiga missioonidesse ning rahastab telekommunikatsiooni- ja navigatsioonisatelliitide arendamist.
Joakim Lindström

Joakim Claes Lindström (sündinud 5. detsembril 1983 Skellefteås) on Rootsi jäähokimängija, kes mängib ääreründajana Rootsi kõrgliiga klubis Skellefteå AIK.
Lindström debüteeris Rootsi kõrgliigas hooajal 2000–01 Modo Hockey meeskonnas.
2002. aastal valiti ta NHL-i "draft"is Columbus Blue Jacketsi poolt 41. valikuna. NHL-is debüteeris ta Blue Jacketsi meeskonnas hooajal 2005–06. NHL-is on Lindström mänginud veel Phoenix Coyotesi (hooajal 2008–09), Colorado Avalanche'i (2011–12), St. Louis Bluesi (2014–15) ja Toronto Maple Leafsi ridades (2014–15). KHL-is on Lindström mänginud Nižni Novgorodi Torpedos (hooajal 2009–10) ja Peterburi SKA-s (hooajal 2015–16).
Skellefteås mängis Lindström esmakordselt hooajal 2010–11. Seejärel mängis ta Skellefteås aastatel 2011–2014 ning uuesti liitus ta klubiga 2016. aastal. Rootsi meistriks on ta klubiga tulnud aastatel 2013 ja 2014. Hooaegadel 2010–11 ja 2016–17 on ta olnud Rootsi kõrgliiga hooaja resultatiivseim mängija (vastavalt 60 ja 54 punkti). Hooajal 2013–14 pälvis ta Rootsi kõrgliiga hooaja parimale mängijale antava Guldpuckeni auhinna, hooaegadel 2013–14, 2016–17 ja 2017–18 on ta pälvinud hooaja kõige väärtuslikumale mängijale antava Guldhjälmeni auhinna ning hooajal 2013–14 võitis ta lisaks väljalangemismängude kõige väärtuslikumale mängijale antava Stefan Liv Memorial Trophy.
2014. aasta maailmameistrivõistlustel võitis ta Rootsi jäähokikoondise koosseisus pronksmedali. Ta kuulus Rootsi koondisse ka 2018. aasta taliolümpiamängudel.
Emiliano Buendía

Emiliano Buendía Stati (sündinud 25. detsembril 1996 Mar del Platas) on Argentina jalgpallur, kes mängib ründava poolkaitsjana Inglismaa Premier League'is klubis Aston Villa.
Aastatel 2009–2010 kuulus ta Madridi Reali noorteakadeemiasse. Seejärel liitus ta Getafe akadeemiaga. Hooajal 2013–14 debüteeris Buendía Getafe reservmeeskonnas Hispaania tugevuselt kolmandas liigas. 5. detsembril 2014 debüteeris ta klubi põhimeeskonnas karikamängus SD Eibari vastu. Hispaania kõrgliigas tegi ta debüüdi 1. veebruaril 2015 mängus UD Almería vastu. Esimese värava lõi ta Hispaania kõrgliigas sama aasta 27. septembril mängus Levante UD vastu. Hooajal 2017–18 mängis ta Getafest laenul Hispaania esiliiga klubis Cultural Leonesa.
2018. aasta juunis sõlmis Buendía nelja-aastase lepingu Inglismaa esiliiga klubiga Norwich City. Hooajal 2018–19 võitis ta Norwich Cityga Inglismaa esiliiga ja järgmisel hooajal mängiti Inglismaa kõrgliigas. Hooajal 2020–21 lõi Buendía Inglismaa kõrgliigas 15 väravat ja andis 16 väravasöötu ning ta valiti samal hooajal Inglismaa esiliiga ja Norwich City hooaja parimaks mängijaks ja hooaja sümboolsesse koosseisu.
2021. aasta juunis siirdus ta 33 miljoni naelsterlingi eest Aston Villasse. See oli Aston Villa ajaloo suurim ost ja Norwich City suurim müük.
Buendía osales Argentina kuni 20-aastaste koondise koosseisus 2015. aasta juunioride maailmameistrivõistlustel.
Fernando Marçal

Fernando Marçal de Oliveira (sündinud 19. veebruaril 1989 São Paulos) on Brasiilia jalgpallur, kes mängib vasakkaitsjana Brasiilia kõrgliigaklubis Botafogo.
Aastatel 2005–2008 kuulus ta Grêmio noorteakadeemiasse. 2010. aastal mängis ta São Paulo osariigi meistrivõistluste teise tasandi klubis Guaratinguetá.
2010. aastal liitus Marçal Portugali tugevuselt kolmanda liiga klubiga Torreense. Hooaja 2011–12 keskel liitus ta Portugali kõrgliiga klubiga Nacional.
2015. aastal sõlmis ta viieaastase lepingu Portugali kõrgliiga klubiga Lissaboni Benfica. Klubi põhimeeskonda ei jõudnud ta kordagi, mängides hooajal 2015–2016 laenul Türgi kõrgliiga klubis Gaziantepspor ja hooajal 2016–2017 Prantsusmaa kõrgliiga klubis Guingamp.
2017. aasta juunis sõlmis ta lepingu Prantsusmaa kõrgliiga klubiga Lyoni Olympique. 2020. aasta septembris siirdus ta 2 miljoni euro eest Inglismaa Premier League'i klubisse Wolverhampton Wanderers, kellega sõlmis kaheaastase lepingu.
2022. aasta juunis sõlmis ta lepingu Botafogoga.
James Sheppard

James Sheppard (sündinud 25. aprillil 1988 Lower Sackville'is Nova Scotias) on Kanada jäähokimängija, kes mängib keskründajana Austria kõrgliiga klubis Vienna Capitals.
Aastatel 2004–2007 mängis ta Quebec Major Junior Hockey League'i klubis Cape Breton Screaming Eagles.
2006. aastal valis Minnesota Wild ta NHL-i "draft"is üheksanda valikuna. NHL-is mängis Sheppard Wildi meeskonnas aastatel 2007–2010. Vigastuse tõttu jäi ta täielikult eemale hooajast 2010–11, samuti ei mänginud ta peaaegu kogu hooaja 2011–12. Aastatel 2012–2015 mängis Sheppard NHL-is San Jose Sharksi ridades. Hooaja 2014–15 lõpus mängis ta veel ka New York Rangersis. NHL-is oli Sheppardi kõige resultatiivsem hooaeg 2008–09 (5+19).
2015. aasta oktoobris liitus ta Šveitsi kõrgliiga klubiga Kloten Flyers. Aastatel 2017–2020 mängis ta Saksamaa kõrgliigas Berliini Eisbäreni ridades. Hooajal 2017–18 jõudis ta Eisbäreniga Saksamaa meistrivõistlustel finaali, kus kaotati Müncheni EHC Red Bullile. Hooajal 2020–21 mängis ta Saksamaa kõrgliigas Kölner Haie ridades.
2021. aasta oktoobris sõlmis ta lepingu Vienna Capitalsiga.
Aastatel 2015 ja 2016 võitis Sheppard Kanada jäähokikoondise koosseisus mängides Spengleri karika.
Villane lodjapuu

Villane lodjapuu ("Viburnum lantana") on kuslapuuliste sugukonda lodjapuu perekonda kuuluv puud meenutav põõsas. See jõuline heitlehine puud meenutav põõsas kasvab peamiselt teeäärtes.
Eri süstemaatikates liigitatakse villane lodjapuu kas muskuslilleliste või kuslapuuliste sugukonda. 
Kirjeldus.
Villane lodjapuu võib kasvada kuni nelja meetri kõrguseks. Lehed on ovaalsed või munajad, saagja servaga, teritunud tipuga, 6–12 cm pikad, pealt tumerohelised, alt hallikasrohelised ja tihedalt karvased. Õitseb mais-juunis, õied on väikesed, kollakasvalged ja paiknevad võrsete tipul kuni 10 cm. Vili on marjataoline luuvili ühe lapiku seemnega, algul punane, valminult must ning valmib septembris. Oksad on vanalt hallikad ja rohelised, noorelt hallikad ja kaetud viltjate karvadega. 
Levila.
Areaaliks on Kesk- ja Lõuna-Euroopa, Väike-Aasia ja Põhja Aafrika. Villane lodjapuu on Eestisse sisse toodud võõrliigina.
Kasvutingimused.
Villane lodjapuu on külmakindel, küllaltki varjutaluv. Eelistab viljakat lubjarikast mulda. 
Kasutamine.
Eestis on villane lodjapuu palju haljastuses kasutatav ilupõõsas. Silmapaistvalt ilusad on tema marjad ja õied.
Natsionalnaja Media Gruppa

Natsionalnaja Media Gruppa ("Национа́льная Ме́диа Гру́ппа", ЗАО, inglise National Media Group) on Venemaa meediakontsern peakorteriga Moskvas.
Ajalugu.
Mitteavalik aktsiaselts Natsionalnaja Media Gruppa (National Media Group; NMG) loodi 2008. aasta veebruaris AS AB Rossija, AS Surgutneftegaz, AS Severstal ja kindlustusgrupp Sogaz meediavarade ühinemise teel. AS AB Rossija omandas 54,96%, AS Surgutneftegaz ja AS Severstal kumbki 19,49% ja kindlustusgrupp Sogaz 6,06% uue kontserni aktsiatest. Uuel kontsernil oli 68% Venemaal telekanali Ren TV ja 72% TV-5 aktsiatest ning ajalehe Izvestija aktsiate kontrollpakk. NMG direktorite nõukogu esimeheks sai Ljubov Soveršajeva ja peadirektoriks Sergei Fursenko (mõlemad Vladimir Putini lähikondsed), nõukogu esimeheks olümpiavõitja, Venemaa Riigiduuma noorteasjade komitee aseesimees Alina Kabajeva (väidetav Vladimir Putini armuke). 
Märtsis 2014 omandas NMG 50% Venemaa juhtiva teleseriaalide tootja Art Pictures Vision aktsiatest. 2015. aastal asutas NMG koos USA televisioonikontserniga Discovery Networks uue meediakontserni Media Alliance (MA), kus NMG-le kuulub 80% aktsiatest. 2016. aasta alguseks omandas MA Discovery 11 telekanalit (sealhulgas Discovery Channel, TLC, Animal Planet ja Eurosport), 12 Viasati telekanalite venekeelset versiooni ja 3 Turneri grupi telekanalit. Kokku omas NMG siis 20% Venemaa tasulisest televisioonist.
2016. aasta märtsis omandas NMG 25% suuruse osaluse ettevõttes Sport-Ekspress, mis on Venemaa ühe suurima spordilehe Sport-Ekspress omanik. 2016. aasta kevadel sai NMG 25% osalusega Riikliku Reklaamiliidu (NRA) asutajaks. 2017. aasta märtsis omandati AmberData, mis analüüsib kasutajate andmeid Internetis ja töötab välja platvormi anonüümsete kasutajate andmete haldamiseks Internetis (Data Management Platform, DMP). 2. juunil 2017 avati Izvestija multimeediakeskus, millest sai NMG telekanalite (REN TV ja TV-5) uudiste tootja. 2018. aasta algul sai NMG Sony Picturesi telekanalite peamiseks omanikuks Venemaal. Tehingu tulemusena kuulus NMG-le nüüd üle 80% Venemaa televisiooniärist. 2018. aasta augustis omandas NMG oligarh Roman Abramovitši ettevõttelt 4% Venemaa esimese telekanali (Pervõi Kanal) aktsiatest ja kontrollib nüüd 29% telekanali aktsiatest. 2018. aasta detsembris omandati 75% CYC Mediast.
Märtsist 2016 on NMG peadirektor Olga Paskina, nõukogu esimees on endiselt Alina Kabajeva.
Sanktsioonid.
NMG suurosanik on Venemaa miljardär, Rossija panga juhatuse esimees Juri Kovaltšuk, kes 2014. aastat on Krimmi annekteerimise toetamise eest USA ja Euroopa Liidu sanktsioonide nimekirjas. 20. novembril 2019 keelas Läti elektroonilise meedia nõukogu (NEPLP) üheksa NMG-le kuuluva Venemaa telekanali edastamise Lätis seoses Kovaltšukile kehtestatud Euroopa Liidu sanktsioonidega. Need kanalid on Dalekoje i blizkoje, Bobjor, Dom Kino, Dom Kino PREMIUM, Muzõka Pervogo, O!, Pojehali, Telekafe ja Peterburi TV-5.
Dublini börs

Dublini börs, ametliku nimega Euronext Dublin, on Dublinis tegutsev väärtpaberibörs. Tegemist on Iirimaa ainsa börsiga. Börsi operaatorettevõte on Euronext N.V. ja see on osa Euronexti börsist.
Dublini börsil saab kaubelda seal noteeritud aktsiate, fondide osakute (ETF) ja võlakirjadega. Börsil kaubeldakse eurodes.
Dublini börsi järelevalvet teostab Iirimaa Keskpank ("Central Bank of Ireland").
Dublini börsi suurus.
2020. aasta detsembris tehti Dublini börsil päevas tehinguid keskmiselt 264,2 miljoni euro väärtuses ning börsil noteeritud ettevõtete koguväärtus (turuosa) oli 133,2 miljardit eurot. See moodustab umbes 3% Euronexti börsi päevasest käibe mahust ja 3% Euronexti börsi turuosast. Tegemist on ühe väiksema Euronexti sisebörsiga. Aastaga suurenes börsi turuosa 15,8%. Börs on Euronexti kuuest sisebörsist suuruselt viies. 
2020. aasta 31. detsembri seisuga oli Dublini börsi reguleeritud turul noteeritud 24 ettevõtte aktsiad. Euronext Growthi turul on noteeritud 21 ettevõtte aktsiad. Euronext Accessi turul ei ole aktsiaid noteeritud. Fondidest on börsil noteeritud 4042 investeerimisfondi osakud ja 402 ETFi osakud. Börsil on noteeritud 42 042 võlakirja. Euronexti sisebörside võrdluses torkab börs silma suurima börsil noteeritud investeerimisfondide arvu ja võlakirjade üldarvu poolest.
Aktsiate hinnaliikumisi iseloomustavad indeksid.
ISEQ 20 – hõlmab 20 enim kaubeldava ja suurima turuosaga ettevõtte aktsiaid Dublini börsil. Indeks on kasutusel alates 31. detsembrist 2004. Indeksi baasväärtus on 1000. Indeksis olevaid ettevõtteid vaadatakse üle korra aastas.
2020. aastal kasvas indeksi väärtus aasta alguse 1196,3 punktilt aasta lõpu 1288,72 punktini (+7,7%). Indeksi väärtus oli 2020. aasta kõrgeim 29. detsembril, mil indeksi väärtus oli 1369,33 punkti ja madalaim 18. märtsil, mil indeksi väärtus oli 723,8 punkti.
Enim kaubeldud aktsiad.
2020. aastal kaubeldi börsil enim järgnevate ettevõtete aktsiatega (käibe alusel, enim kaubeldud aktsia on toodud esimesena):
Vaata ka.
Euroopa börside loend
Euronext
Aleksei Martšenko

Aleksei Igorevitš Martšenko (vene keeles Алексей Игоревич Марченко; sündinud 2. jaanuaril 1992 Moskvas) on Venemaa jäähokimängija, kes mängib kaitsjana KHL-i klubis Jaroslavli Lokomotiv.
Ta alustas klubikarjääri Moskva CSKA-s, mille meeskonnas debüteeris ta KHL-is hooajal 2009–10.
2011. aastal valiti ta NHL-i "draft"is Detroit Red Wingsi poolt 205. valikuna. Põhja-Ameerikasse suundus Martšenko 2013. aastal. NHL-is debüteeris ta Red Wingsi meeskonnas 4. jaanuaril 2014 mängus Dallas Starsi vastu. Esimese värava lõi ta liigas 28. veebruaril 2015 mängus Nashville Predatorsi vastu. Esimesed kaks hooaega mängis ta põhiliselt Red Wingsi noorteklubis Grand Rapids Griffins American Hockey League'is. Hooaja 2016–17 teises pooles mängis ta veel ka Toronto Maple Leafsis.
2017. aasta augustis naasis Martšenko Moskva CSKA-sse, kellega ta sõlmis kolmeaastase lepingu. 2019. aastal võitis ta CSKA-ga Gagarini karika. Samal aastal valiti ta KHL-i tähtede mängule. 2020. aasta mais sõlmis ta kaheaastase lepingu Lokomotiviga.
2018. aasta taliolümpiamängudel võitis Martšenko Venemaa võistkonnaga kuldmedali. 2016. aasta maailmameistrivõistlustel võitis ta Venemaa jäähokikoondise koosseisus pronksmedali.
Yoshinori Ōsumi

Yoshinori Ōsumi (jaapani keeles 大隅 良典 "Ōsumi Yoshinori"; sündinud 9. veebruaril 1945 Fukuokas) on Jaapani rakubioloog, kes on spetsialiseerunud autofaagiale.
Ōsumi on lõpetanud Tokyo Ülikooli molekulaarbioloogia erialal ning läbinud aastatel 1974–1977 järeldoktoriprogrammi Rockefelleri Ülikoolis. 
2016. aastal sai ta autofaagia mehhanismide uurimise eest Nobeli meditsiiniauhinna.
ELK Lennuliinide lend 1007

ELK Lennuliinide lend 1007 oli ELK Lennuliinide lend Tallinnast Kärdlasse, mille käigus kukkus 23. novembril 2001 lennuk Kärdla lennujaama lähistel alla.
See on taasiseseisvunud Eestis seni ainus reisilennukiga juhtunud hukkunutega õnnetus.
Sündmused.
Lendu teenindas Antonov An-28, mille ELK Lennuliinid oli rentinud Enimexilt. Lennuk startis Tallinnast kell 18.05 ning selle pardal viibis 14 reisijat ja 3 meeskonnaliiget. Pardalolijatest 16 olid Eesti ja üks reisija Norra kodanik. Kell 18.31 kukkus lennuk lähenemisel Kärdla lennujaamale Palade küla lähistel soisesse metsa ning purunes. Kärdla lennujaama lennujuht arvas esialgu, et lennuk jäi maandumisraja lähedase metsatuka varju, kuid kui ta lennukiga enam ühendust ei saanud, andis ta kell 18.34 häire. 
Õnnetuses sai silmapilkselt surma üks ning vigastada 14 inimest. Üheksa kannatanut toimetati Kärdla haiglasse ning piirivalve kopterid tõid viis kannatanut Tallinna haiglatesse. Nädal pärast õnnetust suri Tallinna Lastehaiglas õnnetuses raskelt vigastada saanud laps.
Õnnetuse uurimine.
Õnnetust asus uurima valitsuskomisjon, kuhu kuulusid spetsialistid Lennuametist, Lennuliiklusteenindusest ja teede- ja sideministeeriumist. Esialgne uurimisversioon oli, et õnnetuse põhjustas tiibade ja lennutüüride jäätumine. Veebruaris 2002 avaldatud aruande kohaselt põhjustas õnnetuse lennuki kapten, kes otsustas lennuki maandada kiirustades ja protseduurireegleid rikkudes.
Riigiprokuratuur esitas 2002. aastal lennuki kaptenile süüdistuse õhutranspordi ohutu liiklemise ja käitluseeskirja rikkumises, millega kaasnesid rasked tagajärjed. 2011. aastal lõpetas kohus kohtuasja oportuniteediga ning kedagi süüdi ei mõistetud.
Sami Lepistö

Sami Lepistö (sündinud 17. oktoobril 1984 Espoos) on Soome jäähokimängija, kes mängib kaitsjana Rootsi kõrgliiga klubis Luleå HF.
Ta alustas klubikarjääri Jokerites, mille meeskonnas debüteeris ta Soome kõrgliigas hooajal 2003–04.
2004. aastal valis Washington Capitals ta NHL-i "draft"is 66. valikuna. Põhja-Ameerikasse suundus ta mängima 2007. aastal. Ta asus alguses mängima American Hockey League'is (AHL) Capitalsi noorteklubis Hershey Bears. NHL-is tegi Lepistö debüüdi 2008. aasta veebruaris. Esimesel hooajal sai ta NHL-is kirja seitse mängu. Ka teisel hooajal mängis ta põhiliselt AHL-is.
2009. aasta juunis siirdus ta Phoenix Coyotesi. 2011. aasta veebruaris liitus ta Columbus Blue Jacketsiga. Hooajal 2011–12 mängis ta NHL-is Chicago Blackhawksi ridades.
2012. aasta juunis sõlmis Lepistö üheaastase lepingu KHL-i klubiga Jaroslavli Lokomotiv. Hooaja 2012–13 teises pooles mängis ta Praha Levis. Aastatel 2013–2015 mängis Lepistö KHL-is Jekaterinburgi Avtomobilistis ja 2015–2017 Ufa Salavat Julajevis. 2017. aasta mais naasis ta Jokeritesse. Aastatel 2017 ja 2018 osales ta KHL-i tähtede mängul
2021. aasta oktoobris liitus ta Luleåga.
Soome jäähokikoondise koosseisus on Lepisö tulnud 2011. aastal maailmameistriks ning võitnud taliolümpiamängudelt kaks pronksmedalit.
Anne Sylvestre

Anne Sylvestre (sünninimi Anne-Marie Beugras; 20. juuni 1934 – 30. november 2020) oli prantsuse laulja ja laulukirjutaja.
Toomas Peterson (finantsjuht)

Toomas Peterson (sündinud 1. jaanuaril 1974 Tartus) on eesti muusik ja ärijuht. 
Ta lõpetas 1988 Tartu Lastemuusikakooli klarneti ja 1992 saksofoni alal ning 1997 Tartu Ülikooli majandusteaduskonna. 
Peterson on olnud 1998 –2001 AS Sampo Liising regiooni juhataja (Lõuna-Eesti keskus), 2001–2003 OÜ Universal Wood Corporation finantsjuht. 
Aastast 2003 töötas ta Vanemuise teatris, esialgu finantsjuhina, 1. jaanuarist 2013 kuni 30. juunini 2019 oli ta Vanemuise teatrijuht. 
Alates detsembrist 2019 on Peterson sihtasutuse TARTU 2024 finantsjuht. Alates 10. aprillist 2021 täidab ta ajutiselt ka sihtasutuse juhi ülesandeid. 
Ta on pidanud aastast 2015 loenguid Tartu Ülikooli Viljandi Kultuuriakadeemias ja 2016 Vaba Lava koolitusprogrammis.
Peterson on ka Laulu- ja pillimänguseltsi Con Vivo juhatuse liige (aastast 1997), SA Eesti Teatri Festival nõukogu liige (2004–2015), Eesti Puhkpillimuusika Ühingu juhatuse liige (2006–2013), Eesti Etendusasutuste Liidu juhatuse liige (2007–2012). 
Olnud ka Tartu Hansapäevade finantsjuht (2005–2006) ja üldprojektijuht (2007).
Peterson tegutseb saksofonisti, arranžeerijana ja mänedžerina ansamblites Big Band Tartu, Salvador Sax Kvartett ja Tartu Saksikoor.
Lizumer Reckner

Lizumer Reckner (2886 m) on kõrgeim mägi Tuxi Alpides Austrias Tirooli liidumaal.
Asukoht ja piirkond.
Lizumer Reckner asub Tuxi Alpide keskosas, umbes 20 km Innsbruckist kagus Lizum Walcheni polügoonil ("Truppenübungsplatz Lizum Walchen"). Läände jääb Navisi org, kagusse Schmirni org ja itta Wattener Lizum. Tuxertali org kagus ei jää kaugele. Selle naabermägi lõunas on Geier. Põhjas kulgeb mäehari Lizumer Sonnenspitze, Tarntaler Köpfe ja lõpuks kuni Mölsbergini. Lizumer Recknerist läänes on 2824 m kõrge Naviser Reckner.
Geoloogia.
Reckner asub Kõrg-Tauerni tektoonilise akna serval, see on Ida-Alpide piirkond, kus paljastuvad penniinilised katted ja võimalik, et ka helveetsilised katted. Reckneri tipuplokk koosneb serpentiniidist, mis on peamiselt varjatult radiolariidis. Lisaks on geoloogiliselt mitmekesises ümbruskonnas dolomiitbretšad, "kalkschiefer" ja teised juuraajastu kivimid.
Reckneri tipuploki all on kivivoolud, mida peetakse endise kiviliustiku jäänusteks. Siit võib leida ka surnud jää jälgi.
Baasid ja rajad.
Navisi orust võib mäkke ronida muu hulgas "Naviser Hüttest" (1767 m) või "Peeralmist" (1663 m). Schmirni orus toimib lähtepunktina "Oberni" asundus. Tuxertalist saab Recknerile tõusta 1984 m kõrguselt "Junsbergalmilt" või Hintertuxist. Wattener Lizumi tähtsaim baas on "Lizumer Hütte" (2019 m).
Tipuploki lõunajalamile pääseb kõigist nendest baasidest läbi mitmete tähistatud matkaradade. Lizumist saab ronida ka talvel suusatuurina. Viimane tõus tippu nõuab mõningast hõlpsat kaljuronimist ja on osaliselt tagatud "via ferrataga".
Selle asukoha tõttu sõjaväe polügoonil on mäkketõusud aeg-ajalt keelatud.
Navisbach

Navisbach on väike jõgi Tiroolis Austrias.
Navisbach voolab läbi Navistali (Navisi oru). Selle teekond kulgeb lääne suunas, kuni see Steinach am Brennerist põhjas Silli jõkke suubub. Navisbach ise on 7,2 km pikk, koos oma lähtejõe "Klammbachiga" on see umbes 13 km pikk.
Navisbach on üks puhtamaveelisi Tiroolis ja sellel on A-klassi kvaliteet. Navisi küla (oru keskel) saab sealt oma joogivee.
Hans Christian Aavik

Hans Christian Aavik (sündinud 11. juunil 1998) on eesti viiuldaja.
Õpingud.
Hans Christian Aavik hakkas viiulimängu õppima viieaastaselt Tabasalu Muusika- ja Kunstikoolis (õpetaja Piret Kreek) ning jätkas õpinguid Tallinna Muusikakeskkoolis õpetaja Kaido Välja juhendamisel. 2017. aastast õppis ta Saksamaal Frankfurdis (Hochschule für Musik und Darstellende Kunst Frankfurt am Main) prof. Erik Schumanni viiuliklassis ja kammermuusikat prof. Angelika Merkle juures. 2021. aastal õppis ta ka Viinis (Musik und Kunst Privatuniversität der Stadt Wien) maestro Julian Rachlini ja prof. Evgeni Sinaiski juures. 
Alates 2022. aastast õpib ta Saksamaal keelpilliõpetusele spetsialiseerunud Kronbergi Akadeemias. 2024. aastal lõpetas ta seal bakalaureuseõppe ja jätkab õpinguid magistriõppes.
Ta on täiendanud end Christoph Eschenbachi, Kirill Gersteini, Cristian Macelaru, Iván Fischeri, Gerhard Schulzi, Steven Isserlise, Sophia Rahmani, Gary Hoffmani, Augustin Hadelichi, prof. Kolja Blacheri, Antoine Tamestit', Enrico Pace, Dénes Várjoni, prof. Stephan Picardi, Mi-Kyung Lee, prof. Jonathan Aneri, prof. Heime Mülleri, Florian Dondereri ja paljude teiste meistriklassides. 
Loomingulisi saavutusi.
23. oktoobril 2025 esines Hans Christian Aavik solistina New Yorgis Carnegie Halli kontserdimajas toimunud Arvo Pärdi 90. sünnipäeva auks korraldatud kontserdil koos Eesti Festivaliorkestriga Paavo Järvi dirigeerimisel. Ühtlasi oli see samal hooajal viies kontsert, kus tal õnnestus Arvo Pärdi "Tabula rasat" mängida koos Jaapani-Ameerika viiulivirtuoosi Midori Gotoga.
Instrument.
Hans Christian Aavik mängib alates 2017. aastast Eesti Pillifondi ja perekond Sapožnini lahkel loal Giovanni Paolo Maggini viiulil (u 1610).
Isiklikku.
Tema vend on rahvusvahelisi konkursse võitnud dirigent Henri Christofer Aavik. Vendade ühiskontsert "Aavik &amp; Aavik" toimus Pärnu kontserdimajas 3. märtsil 2023, esineti koos Pärnu Linnaorkestriga. Koos musitseeriti ka Pärnu Linnaorkestri 31. hooaja lõpukontserdil "Hans Christian Aavik &amp; Sibelius" 13. mail 2025.
Ta on alates 2022. aastast abielus pianist Karolina Aavikuga (sündinud Žukova). Paar esineb koos juba alates muusikakeskkoolis õppimise ajast ja annab ühiskontserte duona Aavik Duo.
Võikollane

Võikollane ehk võikarva on või värvi hele kollane värvitoon, võib olla piimjalt pastelne või seemiskollast meenutava tugevama värvusega.
Värvinimetust kasutatakse moesõnavaras ja sisekujunduses. Võikollasena võib kirjeldada juuksevärvi.
Võikollasena on kirjeldatud iirisesordi "Haut les Voiles" ülemisi kollaseid õielehti
Austria Alpiklubi

Austria Alpiklubil - või täpsemalt Austria Alpiühingul - (saksa: "Österreichischer Alpenverein") on 196 sektsioonis umbes 573 000 liiget (2018. aasta lõpu seisuga) ja see on Austria suurim mägironimisorganisatsioon. See vastutab Austrias ja naaberriikides üle 234 alpihüti hooldamise eest. Samuti hooldab see üle 26 000 km jalgradu ja valmistab üksikasjalikke kaarte Austria peamistest mägipiirkondadest. Suure osa sellest tööst teevad ühingu 22 000 vabatahtlikku.
Ühingul on sektsioonid ka Belgias ja Ühendkuningriigis ning rühm Poolas.
Ehkki kõik ülalnimetatud sektsioonid vastutavad oma vastava piirkondliku tegevuspiirkonna eest, vastutab üks sektsioon Austria kaugeteede võrgustiku eest:
1871. aastal sai ühingu sekretäriks Guido von List.
Ühingul on Innsbruckis alpinismi ajaloole pühendatud muuseum.
Väino Kaldoja

Väino Kaldoja (sündinud 25. juunil 1956) on eesti ettevõtja, tippjuht ja filantroop.
Ta on lõpetanud 1974. aastal Nõo Keskkooli ja 1979. aastal Tallinna Polütehnilise Instituudi.
Ta oli üks viiest Silberauto AS asutajast, selle juht ja enamusomanik, kuni müüs oma osaluse 2019. aastal Soome päritolu ettevõttele Veho. 
2015. aastast on ta Eesti Energia nõukogu liige ja 2017. aastast selle esimees. 
Väino Kaldoja rahastab 2010. aastast noore teadlase preemiat, mille suurus on 5000 eurot.
Äripäeva 2025. aasta rikaste edetabelis hinnati tema vara väärtuseks 77,7 miljonit eurot, millega ta paigutus edetabelis 80. kohale.
Satoshi Ōmura

Satoshi Ōmura (jaapani keeles 大村 智, "Ōmura Satoshi"; sündinud 12. juulil 1935) on Jaapani biokeemik.
Ōmura on lõpetanud 1958. aastal Yamanashi Ülikooli. Hiljem omandas ta Tokyo Teadusülikoolist magistrikraadi ja sai 1968. aastal Tokyo Ülikoolist doktorikraadi farmaatsias. 1970. aastal sai ta Tokyo Teadusülikoolist doktorikraadi keemias. 
1971. aastal oli ta külalisprofessor Wesleyani Ülikoolis. 1973. aastal sai ta Kitasato Ülikooli antibiootikumilabori direktoriks. 
Ōmura on osalenud mitme ravimi väljatöötamisel, uurides mikroorganismide sünteesitavaid ühendeid. 2015. aastal sai Ōmura koos William C. Campbelli ja Tu Youyouga artemisiniini ja avermektiini avastamise eest Nobeli meditsiiniauhinna. Ōmura, Campbelli ja Youyou leitud ühendeid kasutatakse malaaria, onkotsertsiaasi (ehk jõepimeduse) ja lümfisoonte filariaasi ravimisel.
Szlachtowa

Szlachtowa on küla Poolas Väike-Poola vojevoodkonnas Nowy Targi maakonnas Szczawnica vallas. Szlachtowa asub Slovakkia piirist ligi 2 km kaugusel.
Karl Kivi (tõlkija)

Karl Kivi (23. oktoober 1904 Otepää – 1. oktoober 1966) oli eesti tõlkija, kirjanduskriitik ja ajakirjanik.
Karl Kivi (metsaülem)

Karl Kivi (1. detsember 1905 Kavilda vald, Tartumaa – 18. august 1942 Gari, Sverdlovski oblast), Eesti metsandustegelane.
Õppis 1925–1932 Tartu Ülikooli metsandusosakonnas, 1938–1941 Kloostri metsaülem.
Teenis 1930–1931 Ratsarügemendis, 1931 lõpetas Sõjakooli aspirantide klassi, 1932 ülendatud lipnikuks.
Arreteeriti 13. juunil 1941, mõisteti surma väidetava relvastatud ülestõusu ettevalmistamise eest laagris ja hukati.
Emil von Behring

Emil Adolf von Behring (15. märts 1854 – 31. märts 1917) oli Saksa füsioloog ja arst.
Aastatel 1874–1878 õppis ta sõjaväearstidele mõeldud Kaiser-Wilhelm-Akademies meditsiini. 
1895. aastal sai ta Marburgi Ülikooli professoriks. 
1901. aastal sai ta difteeria seerumi avastamise eest Nobeli meditsiiniauhinna, olles selle auhinna esimene laureaat. 1904. aastal asutas Behring ettevõtte, mis tootis vaktsiine ja seerumeid.
Behring suri 1917. aastal Marburgis. Tema Nobeli medal asub Šveitsis Genfis Rahvusvahelise Punase Risti muuseumis.